Polisieman doodgeskiet dag voor hy moet getuigArgieffoto ’n Polisiebeampte wat vandag in ’n Gautengse hof moes getuig, is gistermiddag koelbloedig in Soweto in Johannesburg doodgeskiet. Brig. Vishnu Naidoo, woordvoerder van die polisie, het aan Maroela Media gesê konst. Ntobeko Nhlanhla Langa is tussen 16:30 en 17:00 doodgeskiet. Naidoo wou egter nie in die stadium meer inligting verskaf oor presies waar in dié voorstad die moord gepleeg is nie. Luidens ’n verklaring is Langa deur drie mans in ’n wit motor agtervolg. Die polisiebeampte se motor het op ŉ plek tot stilstand gekom waarna een van die mans uit die motor gespring en verskeie skote op hom afgevuur het. Hy is op die toneel dood. Volgens Naidoo is niks van Langa se besittings, insluitende sy dienspistool, tydens die voorval gesteel nie. Langa was sedert 2011 betrokke by die polisie se misdaadsintelligensie-eenheid in Soweto en was veronderstel om vandag in die Randfontein-landdroshof te getuig. Genl. Khehla John Sitole, nasionale polisiekommissaris, het in die verklaring gesê hy is geskok deur die koelbloedige moord op die polisiebeampte en het hom daartoe verbind om die verdagtes aan die pen te laat ry. Nóg ’n polisielid is Woensdag in ’n onverwante voorval raakgeskiet gedurende ’n stop-en-ry-operasie in Atteridgeville in die weste van Pretoria. Die beampte het gedurende die operasie ’n voertuig afgetrek, waarna hy die bestuurder versoek het om uit die voertuig te klim. Die bestuurder het egter op die polisiebeamptes losgebrand en konst. Tumelo Raphael Mohlala is in die voorval raakgeskiet. Die polisie het op die verdagte teruggeskiet en hy is noodlottig gewond. Sitole het Mohlala ’n spoedige herstel toegewens en die betrokke beamptes vir hulle dapperheid geloof.